**UNIVERZITET U SARAJEVU UNIVERSITY OF SARAJEVO**

**ORIJENTALNI INSTITUT ORIENTAL INSTITUTE**

# UPUTE AUTORIMA RADOVA I PRIKAZA U ČASOPISU

*Prilozi za orijentalnu filologiju*

*(Časopis izlazi jednom godišnje)*

Časopis *Prilozi za orijentalnu filologiju* je jedan od najstarijih časopisa u Bosni i Hercegovini i regiji koji u kontinuitetu izlazi od 1950. godine. Časopis *Prilozi za orijentalnu filologiju* afirmira rezultate naučnoistraživačkog rada u oblasti orijentalne filologije, historije i osmanistike kao i drugih oblasti izučavanja arapskog, turskog i perzijskog jezika i književnosti na ovim jezicima. te islamske tradicije, umjetnosti, kulture i civilizacije. Osnovni princip kojim se Redakcija rukovodi pri odabiru radova za objavljivanje temelji se na promoviranju naučnog pristupa te originalne interpretacije događaja i fenomena iz opće i kulturne historije Bosne i Hercegovine i regiona u periodu osmanske uprave na ovim prostorima, promicanju transkripcija i prijevoda historijskih izvora, arhivske i književne građe, lingvističkih obilježja izvora i građe, te njihove teorijske elaboracije.

Časopis izlazi jednom godišnje i indeksiran je u bazi EBSCO (HISTORICAL ABSTRACTS WITH FULL TEXT via EBSCOhost) a referiran je i u CEEOL-u.

## Obim i oblikovanje teksta

Radovi za časopis mogu biti obima do dva autorska tabaka (32 stranice sa po 1800 karaktera), te po potrebi mogu sadržavati i faksimile izvornog teksta, s tim da ukupno ne prelazi obim od dva autorska tabaka. Radovi se primaju u elektronskoj formi, prema sljedećim uputama:

Format: MSWord.doc ili .docx i PDF

Font: Times New Roman 12 pt

Prored: 1,5

Format papira: A4

Margine: 2,5 cm

Naslov: Verzal, bold, međunaslovi petit – bold. Isticanje riječi unutar teksta: kurziv ili spacionirano Poravnanje: Lijevo

Ne uređivati zaglavlje niti podnožje dokumenta, ne koristiti nikakve stilove. Obavezno brojčano označiti stranice.

Transkripcija: Varijante ZDMG transkripcije.

Prilozi uz tekst (faksimili, tabele, grafikoni, crteži, i fotografije) predaju se odvojeno (u zasebnom dokumentu, elektronski). Prilozi se označavaju arapskim brojevima i moraju biti spomenuti u tekstu na mjestu iza kojeg će biti smješteni u štampi. Na posebnom listu papira treba dati popis zaglavlja svih faksimila, tabela, grafikona, crteža i fotografija. Kvalitet faksimila i fotografija treba zadovoljavati grafičke standarde (biti u zadovoljavajućoj rezoluciji i zadovoljavajućeg kvaliteta).

## Struktura rada

* Naslov rada
* Sažetak (do 300 riječi) i ključne riječi (do 7 jasnih pojmova koji ukazuju na sadržaj rada)
* Osnovni tekst rada raspoređen u podnaslove bez numeracije
* Zaključak
* Prilozi (s listom na kojoj su navedene napomene o mjestu na kojem će biti uvršteni u tekstu)
* Popis izvora i literature (abecednim redom, po prezimenu autora)
* Naslov, sažetak i ključne riječi na engleskom jeziku

**Upute za citiranje:**

## Knjige:

Prilikom prvog citiranja knjige treba napisati punu bilješku koja sadrži:

Ime Prezime autora, *Naslov knjige*, Izdavač, Mjesto izdanja, godina izdanja, citirane stranice (bez navođenja skraćenice za stranicu).

Primjeri:

Hazim Šabanović, *Književnost Muslimana BiH na orijentalnim jezicima*, Svjetlost, Sarajevo, 1973, 72–76.

Fehim Nametak, *Pojmovnik divanske i tesavvufske književnosti*, Orijentalni institut u Sarajevu, Posebna izdanja, Sarajevo, 2007, 173.

Ako ima više autora imena se odvajaju zarezom (Ime Prezime, Ime Prezime, ...).

Kada se isto djelo ponovo navodi treba upotrijebiti skraćeni oblik (I. Prezime, *Skraćeni naslov*, citirane stranice).

Primjer:

F. Nametak, *Pojmovnik*, 129.

U popisu literature na kraju rada postoje izvjesne razlike: Prvo se navodi prezime autora, a potom ime. Ukoliko ima više autora odvajaju se tačka zarezom (Prezime, Ime; Prezime, Ime).

Primjer:

Sarajkić, Mirza, *Gazeli Ahmeda Hatema Bjelopoljaka na arapskom jeziku*, Orijentalni institut u Sarajevu, Sarajevo, 2011.

## Članci u časopisima:

Prilikom prvog citiranja bilješka treba sadržavati: Ime Prezime, “Naslov članka”, *Naziv časopisa*, Godište / Vol., Mjesto izdanja, Godina izdanja, Citirane stranice. U bilješkama se navode stranice na kojim je sadržaj koji se odnosi na citat, a u popisu literature raspon stranica čitavog članka.

Primjer:

Šaćir Sikirić, “Divan Mehmed Rešida”, *Prilozi za orijentalnu filologiju i istoriju jugoslovenskih naroda pod turskom vladavinom*, VI–VII/1956–57, Sarajevo 1958, 69.

## Radovi u zbornicima i poglavlja u knjigama:

Prilikom prvog citiranja bilješka treba sadržavati: Ime Prezime autora, “Naslov poglavlja / Rada” u: *Naslov djela* / *Zbornika*, Urednik / priređivač Ime Prezime, Izdavač, Mjesto, godina izdanja, citirane stranice. U popisu literature treba stajati: Prezime, Ime autora, “Naslov poglavlja/Rada” u: *Naslov djela* / *Zbornika*, Urednik / priređivač Ime Prezime, Izdavač, Mjesto, godina izdanja, raspon stranica citiranog teksta u Djelu / Zborniku. Na isti način se citiraju i članci iz enciklopedija.

Primjer:

Hana Younis, “Nemuslimani pred kadijom nakon 1878. godine” u: *Zbornik radova Međunarodna naučna konferencija Prijelomne godine bosanskohercegovačke prošlosti (1), Sarajevo, 22-23. novembar 2019*, Urednik: Sedad Bešlija, Univerzitet u Sarajevu – Institut za historiju, Sarajevo, 2021, 257-274.

## Web stranice i drugi sadržaji s interneta:

Za citiranje sadržaja sa interneta vrijede ista pravila kao i za publikovane sadržaje, s tim da se u nastavku dodaje datum pristupa sadržajima i internetska adresa.

Primjer:

Mubina Moker, “Ezelsko prepoznavanje između Boga i čovjeka”, *Znaci*, [www.znaci.com/osnovi\_vjerovanja/tesavvuf/Ezelsko-prepoznavanje-izme­dju-Boga-i-covjeka.html](http://www.znaci.com/osnovi_vjerovanja/tesavvuf/Ezelsko-prepoznavanje-izmedju-Boga-i-covjeka.html)

(datum posljednje posjete: 01.03.2021.)

## Neobjavljena arhivska građa i rukopisni izvori:

Korišteni arhivski fondovi navode se prilikom prvog spominjanja u bilješkama i u popisu korištenih izvora s punim podacima koji uključuju Mjesto, Naziv arhiva, arhivski fond i signatura.

Primjer:

İstanbul, Türkiye Cumhuriyeti Cumhurbaşkanlığı, Devlet Arşivleri Başkanlığı, Osmanlı Arşivi (BOA), Tapu Tahrir Defterleri (TD), 5, 138 i 304.

Prilikom daljeg spominjaja istog arhiva navodi se skraćeni naziv arhiva, zbirke i izvora, te broj stranice/lista. Primjer: BOA, TD 5, 149.

Prilikom citiranja rukopisnog izvora pri prvom spominjanju navodi se

Ime Autora - Mahlas, *Naziv djela*, Biblioteka/Rukopisna zbirka/Arhiv, signatura, godina prijepisa ukoliko je poznata, Mjesto, citirana stranica. Kod daljeg navođenja istog izvora: Autor, *Djelo*, stranica/list. Ukoliko rukopis/dokument ima više signatura (starih i novih) navode se sve signature koje su na rukopisu/dokumentu.

Primjer:

Ibn Durayd, Abū Bakr Muḥammad b. al-Ḥasan, *Kitāb al-ğamhara fī al-luġa*, Staatsbibliothek zu Berlin, MS br. 1905.24.

## Jezici

U časopisu *Prilozi za orijentalnu filologiju* objavljuju se radovi na bosanskom, hrvatskom, srpskom, engleskom, turskom, arapskom, perzijskom, francuskom i njemačkom jeziku.

## Podaci o autoru

Ime i drugi relevantni podaci autora (akademska titula, zvanje, naziv i adresa ustanove autora, e-mail adresa) trebaju biti dostavljeni u zasebnom dokumentu, uz izjavu o etičkoj odgovornosti i nepostojanju sukoba interesa koja se temelji na Smjernicama Best Practice Guidelines koje je izradio Komitet za etiku objavljivanja (Committee on Publication Ethics - COPE), dostupnom na stranici Orijentalnog instituta Univerziteta u Sarajevu.

Ovom izjavom autor svojim potpisom garantira autorstvo, originalnost rada, propisno navođenje izvora i citiranje, objektivnost u istraživanju, nepostojanje sukoba interesa, kao i da rad nije prethodno objavljen ni na jednom jeziku niti ponuđen u drugi časopis na objavljivanje.

## Recenzije

Časopis primjenjuje obostranu anonimnost pri recenziranju tekstova. U časopisu *Prilozi za orijentalnu filologiju* bit će objavljeni samo oni radovi koji budu pozitivno ocijenjeni od strane dva recenzenta.

## Kontakti Redakcije

Rukopisi radova za časopis *Prilozi za orijentalnu filologiju* dostavljaju se u elektronskoj formi ((MS Word.doc and docs and also PDF), putem e-maila na adresu [redakcija.pof@ois.unsa.ba](mailto:redakcija.pof@ois.unsa.ba).

Uz rad je potrebno dostaviti i slijedeće:

-          Ime i prezime, adresu, naziv i sjedište matične institucije, e-mail adresu autora

-          Potpisanu autorsku izjavu o etičkoj odgovornosti i nepostojanju sukoba interesa

Krajnji rok za dostavljanje sažetaka je **30. 03. 2023. godine**.

Krajnji rok za dostavljanje radova je **01.06.2023. godine**. Radovi dostavljeni nakon krajnjeg roka neće biti uzeti u razmatranje. Rukopisi i prilozi se ne vraćaju.